微觀經濟學可以話係同宏觀經濟學相對，兩者形成經濟學兩大子領域。宏觀經濟學關注經濟活動嘅整體，會研究社會層面嘅經濟現象，例如係經濟增長、通貨膨脹同失業呀噉。微觀經濟學上嘅研究對宏觀經濟學相當有用－宏觀層面嘅現象好多時都係由微觀層面嘅現象結合而成嘅，例如經濟增長噉，當一個經濟體嗰啲個體生產多咗消費多咗嗰陣，個經濟體啲經濟指標就會出現變動反映呢啲變化，所以gdp等嘅好多宏觀層面現象查實都係源於一大柞個體層面嘅行為。